和阳纳言听鸣蝉篇（隋卢思道同赋。）
颜之推 (NanBei)
听秋蝉。秋蝉非一处。细柳高飞夕。长杨明月曙。历乱起秋声。参差搅人虑。单吟如转箫。群噪学调笙。风飘流曼响。多含断绝声。垂阴自有乐。饮露独为清。短緌何足贵。薄羽不羞轻。螗螂翳下偏难见。翡翠竿头绝易惊。容止由来桂林苑。无事淹留南斗城。城中帝皇里。金张及许史。权势热如汤。意气喧城市。剑影奔星落。马色浮云起。鼎俎陈龙凤。金石谐宫徵。关中满季心。关西饶孔子。讵用虞公立国臣。谁爱韩王游说士。红颜宿昔同春花。素鬓俄顷变秋草。中肠自有极。那堪教作转轮车。